Woedende Brett Herron bedank uit DABrett Herron, Kaapstad se nou gewese burgemeesterskomiteelid vir vervoer. Foto: Facebook Kaapstad se beleërde burgemeesterskomiteelid vir vervoer het uit sy amp asook uit die DA bedank. Brett Herron se bedanking volg twee dae nadat Dirk Smit, die stadsraad se speaker, amptelike klagte by Kaapstad se sentrale polisiekantoor aanhangig gemaak het teen Herron en Patricia de Lill, wat Woensdag as Kaapstad se burgemeester bedank het. Die klagte volg op ŉ raadsbesluit gegrond op die regsfirma Bowmans se verslag oor beweerde hoëvlak-korrupsie in die bestuur van die Moederstad. Herron het ŉ striemende aanval op die DA geloods toe hy sy besluit om te bedank aan die media in Soutrivier bekendgemaak het en die party as “ŉ hopelose saak” beskryf het. Natasha Mazzone, adjunkvoorsitter van die DA se federale raad, het vroeër gesê die klagte teen De Lille is aanhangig gemaak omdat sy na bewering amptenare beskerm het wat betrokke was by tenderbedrog en onregmatige uitbetalings. Herron word aangekla ingevolge die Wet op die Voorkoming en Bestryding van Korrupte Bedrywighede. De Lille het Woensdag, toe sy haar bedanking aangekondig het, gesê nog raadslede sal waarskynlik in haar voetspore volg en ook bedank.